Stapper oorleef ná hy 5 m tot in stroom val | Netwerk24
Stapper oorleef ná hy 5 m tot in stroom val
Deur Meghan Lawrence 05 Augustus 2019 11:08
'n Stapper is die naweek ernstig beseer nadat hy vyf meter ver geval het en in 'n stroom wat kniediep is, beland het.
Ineke van Huyssteen, ER24-woordvoerder, sê die man wat vermoedelik 24 jaar oud is, het in Newlands Forest in Nuweland gaan stap.
"Ander stappers het paramedici omstreeks 12:30 na die man vergesel, waarna daar bevind is dat hy ernstig beseer is," sê Van Huyssteen.
Van Huyssteen sê die stapper het vermoedelik op die rand van die rivieroewer gestaan, waarna hy moontlik gegly en sodoende op klippe in die stroom geval het.
"Die ander stappers het die man uit die stroom getrek en hom op die oewer gelos. Die paramedici het hom op die rivieroewer gekry en daar behandel," sê Van Huyssteen.
Paramedici van ER24, Metro Rescue en Life Healthcare het die stapper op die toneel gestabiliseer voordat hy hospitaal toe geneem is.